hegyi beszéd XXII.
Mi Atyánk I.: Isten a középpontban
Máté 6:9–10
Lekció: Máté 6:5–15

Az imádság bensőséges közösség Istennel. Nem arra szolgál, hogy mi legyünk a középpontban. Nem arra való, hogy Istent kényszerítsük a vágyaink teljesítésére. Hanem eszköz, amelynek segítségével megéljük a mennyei Atyánkkal való kapcsolatot. Ezt tanította nekünk Jézus az eddigi versekben úgy, hogy rámutatott két rossz példára: a képmutató és az üres, bőbeszédű imádságra. Ám akkor hogyan imádkozzunk? Erre ad választ Jézus a Mi Atyánkban.
A minta, ami alapján nekünk is imádkoznunk kell
A Mi Atyánkot úgy is szoktuk emlegetni, mint az „Úr imádsága.” Pedig ezt az imádságot Jézus nekünk szánta. Helyesebb lenne ezért úgy emlegetni, mint a „tanítvány imáját.”[footnoteRef:1] Ebben pedig az a lényeges, hogy Jézus ezt az imádságot példának, modellnek szánta.  [1:  Blomberg, C. (1992). Matthew (Vol. 22). Nashville: Broadman & Holman Publishers, p. 118.] 

Tény, hogy Lukács tudósításában ezt olvassuk: „”Amikor imádkoztok, ezt mondjátok.” (Lk 11:2) Vagyis nincs semmi baj abban, ha a Mi Atyánkat szó szerint ismételve imádkozzuk. Ám ez az imádság jóval több ennél. És pláne több a sokszor elterjedt gyakorlatunknál, hogy az imádságot megtanulva, annak szavaihoz hozzászokva, lényegében gondolkodás nélkül mondjuk a sorokat egymás után. Ekkor pont azt a hibát követjük el, amitől Jézus az előző versekben óvott: ne gondoljuk, hogy bármilyen imádság vagy szép szavak ismételgetésével (még ha azok Jézus ajkáról származnak is!) magunkhoz édesgethetjük Istent, kedvessé tehetjük magunkat előtte, és rávehetjük kívánságunk teljesítésére. 
A Mi Atyánk többre adatott: arra, hogy meglássuk, Jézus mit tart fontosnak az imádságban. Legyen ez a rövid imádság a mi tükrünk, amiben torzítatlanul megláthatjuk saját imádságainkat. Legyen ez az a kőszikla, amivel ütköztetjük saját vágyainkat, kéréseinket – ami nyugtalanít, mert annyira más dolgokat helyez előtérbe, mint amiért mi imádkozni szoktunk. Legyen ez a mi ideálunk, amiből erőt és bátorítást nyerünk, hogy lehet máshogy imádkozni, lehet növekedni az Istennel való kapcsolatba. És talán mindenek előtt legyen ez az imádság a mi tankönyvünk, amiből annyi mindent tanulhatunk Istenről és az ő tökéletességeiről.
Az imádságban egy közeli, mégis félelmetes Istent szólítunk meg
Ahogy az ismert, a mi Atyánk kérései két nagy részre oszthatók. Az első három kérés Isten dicsőségével és akaratával kapcsolatos, míg a második három a mi szükségeinkkel. Ennek megfelelően két igehirdetést szentelnénk a Mi Atyánknak: az első három kérdéssel most, a második hárommal pedig a következőben foglalkozunk. 
Ám a kérések előtt szenteljünk egy kis időt a megszólításnak és a befejezésnek: „Mi Atyánk, aki a mennyekben vagy, … tiéd az ország, a hatalom és a dicsőség mindörökké.” Ez a két rövid utalás az imádság elején és végén bemutatja számunkra azt az Istent, akihez imádkozunk. Kettős módon ragadja meg számunkra Istent, aki annyira bensőséges velünk, hogy bátran szólíthatjuk Atyának, mégis annyira telve dicsőséggel, hatalommal és uralommal, hogy sose vehetjük félvállról, mindig a hódolatunk tárgya marad.

Isten a mi Atyánk! Tudom, hogy ez a megszólítás mára teljesen elsekélyesedett – annyira, hogy indulat- és szitokszóvá is vált már. Mégsem mehetünk el amellett a gazdag bibliai tanítás mellett, amit ez hordoz számunkra. Isten a mi Atyánk! Ne engedd, hogy egy szürke mondattá, hideg tanítássá váljon ez a szívedben. Ez nem egy közönséges, minden emberre érvényes igazság. Jézus megváltó munkája által Isten a mi Atyánk, akihez mehetünk bátran, mert a figyelme a miénk. Akik hiszünk az ő Fiában, drága gyerekei vagyunk, ezért a szíve is a miénk – melyik igazi apa szíve lenne hideg gyermekei iránt? Isten is úgy nevez minket, hogy a szeme fénye (Zak 2:8). Vágyik ránk, kívánja boldogságunkat, hiszen hozzá tartozunk: „Mivel drága vagy a szememben, becses vagy, és szeretlek…” (Ézs 43:4) Továbbá ha Isten a mi Atyánk, akkor ott vagyunk a gondolataiban és tervében is. Ahogy egy apa sem gondol most már csak önmagára, hanem mindig a családjára is, úgy Isten is összekötötte életünket az övével. Nem leszünk függetlenek tőle többé, az örökkévalóságot az ő dicsőségében fürödve töltjük el. Sőt, miénk az ő szava is, ahogy Jézus ígéretet tett, hogy minden nap velünk lesz a világ végezetéig (Máté 28:20), és gondoskodik életünk minden szükséges részletéről, ezért nem kell soha sem aggódnunk.
Ám az, hogy Isten az Atyánk és mi az ő gyerekei csupán egy a Szentírás által használt képek közül. Máshol az egység fogalmával írja le ezt a kapcsolatot. Egyek vagyunk Jézussal, hogy immár ő a mi fejünk, és mi az ő teste vagyunk (1Kor 6:15, 17; Ef 1:22–23). Sőt, a 2Pt 1:4 egészen azt mondja, hogy Jézus megváltó munkája miatt „isteni természet részesei” lettünk! Természetesen nem lettünk istenek, de elszakíthatatlanul összekapcsolódtunk Krisztussal, és a Szentlélek átformáló munkája által egyre inkább megmutatkozik a vele való kapcsolat az életünkben.[footnoteRef:2] Ha tehát eggyé lettünk Krisztussal, ha Isten a mi Atyánk, akkor hogyan ne adna ez nagyobb bátorságot arra, hogy imádkozzunk? [2:  A Krisztussal való egység („misztikus egység”) fogalma még ettől is mélyebb és tágabb. Nagyon fontos áttekintést ad erről Berkhof, L. (1938). Systematic Theology. Grand Rapids, MI: Wm. B. Eerdmans publishing co, pp. 447-453.] 

Azonban ez a közeli, bensőséges kapcsolat sosem tehet leereszkedővé. A mi Atyánk után Jézus egyből emlékeztet: „aki a mennyekben vagy.”A lényege ennek a mondatnak nem földrajzi, azaz hogy Isten a mennyben található. Hanem „a mennyekben” sokkal inkább az ő hatalmára emlékeztet.[footnoteRef:3] Ő a mennyekben van, ezért övé az ország, a dicsőség és a hatalom örökké. Figyeljük meg, nem csak azt mondja, hogy övé a legnagyobb dicsőség, hanem övé minden dicsőség és hatalom. Minden ezen a világon azért létezik, hogy őt magasztalja és szolgálja. Minden lény és dolog neki engedelmeskedik, és erejét tőle nyeri. Ő a megkérdőjelezhetetlen, letaszíthatatlan ura mindennek. Ő az, aki előtt még a szent angyalok is eltakarják magukat. Ő az, akinek dicsőségét nem láthatja meg a bűnös ember, hogy életben maradna.  [3:  Stott, J. R. W., & Stott, J. R. W. (1985). The Message of the Sermon on the Mount (Matthew 5-7): Christian Counter-culture. Leicester; Downers Grove, IL: InterVarsity Press, p. 145.] 

Jó, ha mindez kiegyensúlyozza a bensőségességet. Isten hozzánk való atyai leereszkedése sose tehet minket hanyaggá és nemtörődömmé. A teljes bizalom mellett legyen ott a teljes hódolat is, hogy a mindenség Urával beszélek az imádságban! Ez a bizalomteljes hódolat az, amit a Szentírás úgy nevez: istenfélelem. Nem rettegés, hanem szeretetteli imádata ennek a hatalmas Istennek. Hozzá imádkozzunk!
Tedd Istent és az ő ügyét szíved és imádságaid közepére!
Mit tanít tehát az első három kérése a Mi Atyánknak arról, hogyan imádkozzunk? Röviden azt, hogy Isten és az ő ügye legyen a mi szívünk és imádságunk középpontjában. A három kérés – Isten nevének megszentelése, az ő országának eljövetele, az ő akaratának megvalósulása – szorosan összefügg. Ha ki kellene emelni egyet, a középsőt venném: „Jöjjön el a te országod!” Isten országa az ő különleges, megváltó uralmának a helye. Ahol az ő nevét megszentelik, és az ő akaratát megcselekszik. Ez az ország már most is itt van az egyházban, köztünk, akik Jézus nevében hiszünk. Isten az ő Szentlelke által munkálkodik bennünk, hogy őt őszintén szeressük, és parancsát kövessük. És ez az ország eljön az ő teljes tökéletességében, amikor az Úr Jézus visszajön. Amikor tehát e kérésekért imádkozunk, azért könyörgünk, hogy Isten legyen már most az első az életünkben, ismerjék és tiszteljék őt minél többen. És egyúttal azért is könyörgünk, hogy Isten hozza el az ő teljes uralmát, jöjjön vissza az Úr Jézus az ő szentjeivel, és a mennyei Jeruzsálem szálljon le a földre.[footnoteRef:4] [4:  A királyság gondolatának rövid áttekintésével kapcsolatban l. William Boekestein, The Future of Everything: Basic Eschatology for Everyone, unpublished manuscript, pp. 98–100.] 

Mindezek a kérések nem csupán szavak, amelyeknek el kell hagynia az ajkainkat. Jézus nem csupán kifejezéseket tanít nekünk, amelyeket be kell építenünk az imáinkban. Hanem Jézus arra tanít, milyen legyen a gondolkozásunk és életünk, hogy őszintén tudjuk ezeket kérni. 
Változzon a gondolkozásom: Isten neve, országa, akarata a lényeg! Ezek a kérések először is konfliktusban kerülnek a gondolkozásunkkal. Nem az a természetes, hogy magunk körül forognak a gondolataink: az én nevem és megbecsülésem érdekel, az én akaratom legyen meg, az én kis királyságom maradjon fenn? Látom magamon, hogy miközben keresztyénként elismerem és elfogadom Isten akaratát, mégis sokkal többször imádkozom úgy, hogy „Isten, ha lehetséges, add meg ezt a dolgot!” 
De nem, Jézus arra tanít, hogy az ő akarata legyen meg. Valljuk meg, ez félelmetes. Hiszen annyira szeretnénk megházasodni. Vagy magzatunk egészséges megszületését. Gyermekeink felnövekedését és megtérését. Azt a diplomát vagy munkahelyet megszerezni. Látni, ahogyan szeretteink megtérnek. Tényleg Isten akarata legyen meg? Miért az övé – hátha pont az valósul meg, amitől annyira félek?[footnoteRef:5] [5:  https://www.jenoshman.com/jen-oshman-blog/2017/10/27/you-can-loosen-your-grip-on-the-future ] 

Ezen a ponton kell eszünkbe jutnia Isten hatalmának és szeretetének. Eszembe jut egy történet egy diákról, aki a pokol kapcsán ütközött bele ebbe a problémába. Hogyan tarthatja fent a szerető Isten az örök büntetés helyét? Hogyan lehet jó az ő akarata, ha ennyire szörnyű dologról szól? Miután minden érv után is hajthatatlan volt, a lelkésze egy nagy sóhajjal a következőt kérdezte: – Te bűnös vagy? – Igen. – jött a válasz. – Elismered, hogy néha teszel helytelen dolgot, és nem viszonyulsz kedvesen másokhoz? – Persze. – mondta ismét a diák. – És Isten tett veled valaha bármi rosszat vagy igazságtalant? – Nem. – ismerte el. A lelkész aztán így folytatta: – Valójában akkor azért aggódsz, hogy a tökéletes és jó Isten talán helytelenül fog cselekedni. Nem furcsa ez? Hogy mi bűnös lények attól félünk, hogy jobban tudjuk mi a fontos, mi a szeretet Istennél? És ezen a ponton a diák elkezdett valamit megérteni. Hogy Isten nagysága és tökéletessége azt jelenti, hogy ő jobban tudja a dolgokat – még akkor is, ha én nem értem.[footnoteRef:6] [6:  A történet Ligon Duncan Covenant Theology előadássorozatából származik (5. előadás, The Doctrine of Sin).] 

Valahol ennek a gondolatnak kell lecsepegnie az elménkbe és szívünkbe. Képzeld el a Földet úgy, mint egy apró homokszemet a Balaton partjáról. Ha a Föld a homokszem, a Balaton a Naprendszer.[footnoteRef:7] És mi azon az apró homokszemen vagyunk jelentéktelenül apró lények. Ráadásul bűnös lények. A világegyetem pedig mennyivel hatalmasabb a Naprendszernél! Mi tehát apró kis bűnös lények ne gondoljuk magunkat bölcsebbnek, irgalmasabbnak, fontosabbnak a világegyetemet teremtő Istennél! Isten a legfontosabb lény ezen a világon. Ő körülötte kell keringenie minden másnak. Ő tudja pontosan, hogy mit miért tesz. Éppen ezért helyénvaló, hogy az ő nevéért, országáért és akaratáért imádkozzunk.  [7:  Úgy számolva, hogy egy átlagos homokszem 0,05mm, a Naprendszer átmérője 20 billió km. https://hu.wikipedia.org/wiki/Naprendszer; https://hu.wikipedia.org/wiki/Szemcsem%C3%A9ret,] 

Ám ne felejtsük el azt sem, hogy számunkra is az Isten akarata a legjobb. Hiszen ez az Isten, aki ezt a hatalmas világot teremtette, egyúttal Jézusban bizonyította az ő szeretetét és hűségét. A golgotai kereszten azt látjuk, hogy ez a hatalmas Isten törődik velünk. Annyira törődik velünk, hogy még saját Fia életét is értünk áldozza, hogy magához vonjon minket. Azért, mert Isten tudja, hogy az ő közelében a mi vágyaink betelnek. Ez már elkezdődik itt a földön, amikor Isten az Ő Szentlelke által bennünk lakozik, és átformál minket az ő dicsőségére. Boldogságunk pedig teljes lesz az új földön, ahol benne örökké gyönyörködhetünk. Ha erről szól Isten országának eljövetele, akkor tényleg helyénvaló, hogy ez még a dédelgetett vágyainkat is megelőzze, nem? 
Amikor tehát Isten akaratáért imádkozunk, ne egy távoli, baljós, talán rosszat hozó imatéma jusson eszünkbe. Hanem Istennek az a terve, hogy „amiket szem nem látott, fül nem hallott, és emberi szív meg sem gondolt, azt készítette Isten az őt szeretőknek.” (1Kor 2:9) Éppen ezért még bátrabban imádkozunk, hogy „Atyám, a te akaratod legyen meg!” Még többet gondolkozunk azon, hogy „A te országod jöjjön el!” Még inkább vágyunk arra, hogy „A te neved szenteltessék meg!” Mert mindez összefonódik a mi sorsunkkal és boldogságunkkal – már itt és majd az eljövendő világon. Amikor tehát Isten az első helyen van, minden a helyére kerül.
Éljek méltóan Isten országához! Ez pedig elvezet minket a másik nagy tanításhoz, amit e versek tartalmaznak. Konkrétan, hogy nemcsak azért imádkozunk, hogy Isten vigye végbe az ő tökéletes tervét, hanem azért is, hogy tegyen késszé minket is arra, hogy az ő akaratát tegyük, országát építsük, nevét dicsőítsük. Hiszen képmutató lenne olyan dologért vágyni és imádkozni, amiért mi magunk nem vagyunk hajlandók tenni, nem?
Milyen tettekhez kérünk tehát erőt a Mi Atyánkban? Hadd soroljunk fel néhányat. Először, is kérünk világosságot a bűn meglátásához és őszinte megbánásához. Bűnös szívvel és kezekkel nem szentelhetjük meg Isten nevét.
Másodszor, kérünk kitartást Isten akaratának megértéséhez, amikor csak Isten igéjével szembesülünk. A csendességeinkben, igehirdetés hallgatása közben vagy egy könyv olvasása során Isten akaratával találkozunk, amihez hasonlóvá kell válnia az életünknek.
Harmadszor, kérünk erőt Isten akaratának megcselekvéséhez – különösen azokhoz a dolgokhoz, amiket megértettünk Isten szavából. Isten törvénye sokszor olyan nagy falatnak tűnik számunkra. Ám egyszerűsítsük le ezt arra a konkrét üzenetre, amit a csendességem vagy prédikáció során kapta. Koncentráljunk ezekre a konkrét dolgokra: „Istenem, add, hogy be tudjam fogni a számat!” Vagy: „add, hogy tisztán tudjak nézni a nőkre!”
Negyedszer, kérünk erőt az egyházban való szolgálatra. Isten országa már közöttünk van az egyházban, ahol Krisztust követik. Isten országának eljövetelén neked is, nekem is munkálkodni kell. Ezért nevez minket a Szentírás Isten munkatársainak (1Kor 3:9; 2Kor 1:24). Isten országát munkálom az egyházban minden képességemmel és lehetőségemmel a jó cselekvésre. Vagyis kinek szolgálhatnál? Kit karolhatnál fel? Kinek segíthetnél? 
Ötödször, kérünk erőt a világban való bizonyságtételre. Minden nap csatába mész a világba. Két fegyvered van, amivel Isten országát kint építheted: a jó cselekedeteid és az evangélium. Jöjjön el a te országod? Amikor ezt kéred, azt is kéred, hogy Isten adjon eléd embereket, akiknek bizonyságot tehetsz, és akiknek javát keresheted. 
Hatodszor, kérünk vágyat és figyelmet, hogy Istent imádjuk az istentiszteletben. Isten neve megszentelésének egyik központi módja az istentisztelet. Az angyalok a mennyben nem szűnnek meg Istent dicsérni. Ez szolgál mintaként a mi földi istentiszteletünkre is. Komolyan kell vennünk azt a kötelességet, hogy lélekben felkészülve, elcsendesedve és Isten iránt nyitott szívvel tudjunk részt venni Isten imádásában.

[bookmark: _GoBack]A mi mennyei Atyánk segítsen abban, hogy kinyíljanak előttünk a mi Atyánk kérései, így lélekkel és tettekkel tudjuk első helyre tenni őt a mi életünkben! Ámen.

